《石桥》
宋代·李复圭

石梁嵲屼据山流，异迹尝闻记道猷。
五百真如谁化灭，三千色界妄探求。
灯龛焰古长年在，茗盏花浓继日浮。
静境少留尘虑息，松风萧飒又惊秋。

作者简介：李复圭，字审言，李淑子，徐州丰人。通判澶州。北使道澶，民主驿率困惫。豪杜氏十八家，诡言唐相如晦后，每赇吏脱免，复圭按籍役之。知滑州。兵匠相忿阋，挥所执铁椎，椎杀争者于厅事，立斩之。徙知相州。